**Espanjan Grand Prix 2017** (virallisesti **Formula 1 Gran Premio de España Pirelli 2017**) oli Formula 1 -kauden 2017 viides osakilpailu. Se ajettiin 14. toukokuuta 2017 Montmelóssa sijaitsevalla Circuit de Barcelona-Catalunyan moottoriradalla.

Kilpailun voitti siihen paalupaikalta lähtenyt Mercedes-kuljettaja Lewis Hamilton. Voitto oli Hamiltonin uran 55. Hamilton täydensi niin kutsutun *hattutempun*, eli kilpailun voiton, paalupaikan ja nopeimman kierroksen ajamalla kilpailussa nopeimman kierroksen ajalla 1.23,593.

Ennen Grand Prix viikonloppua
-----------------------------

FIA ilmoitti talleille, että Espanjan GP:stä lähtien kuljettajan kilpailunumeron ja nimen tai FIA:n hyväksymän kolmikirjaimisen lyhenteen on erotuttava entistä selkeämmin autoista. Auton keulan numeron pitää olla jatkossa vähintään 23 senttimetriä korkea ja fontin paksuus täytyy olla ainakin 40 millimetriä. Numeron pitää myös väriltään erottua selvästi taustastaan. Myös kuljettajan kypärässä on oltava hyvin erottuva numero. Lisäksi kuljettajan nimen pitää Espanjan GP:stä lähtien lukea auton sivuponttoonissa vähintään 23 senttimetrin korkuisin kirjaimin. Tallit saavat itse päättää, kirjoittavatko he kylkeen kuljettajan sukunimen kokonaisuudessaan vai käyttävätkö ne ajanotossa tutuksi tullutta kolmikirjaimista lyhennettä.

Haas-talli ilmoitti, että se käyttäisi jälleen Brembon jarruja Espanjan osakilpailussa. Haas oli vaihtanut ennen edellistä osakilpailua jarrunsa Brembosta Carbon Indiustrien jarruihin.

FIA:n järjestämään lehdistötilaisuuden ensimmäiseen osaan osallistuivat espanjalaiset kuljettajat Fernando Alonso ja Carlos Sainz kotiyleisönsä edessä sekä MM-sarjaa johtava Sebastian Vettel. Toiseen osaan osallistuivat toisena MM-sarjassa oleva Lewis Hamilton, Sauberin Marcus Ericsson sekä edelliskauden kilpailun voittanut Max Verstappen. Perjantaina tallipäälliköistä lehdistötilaisuudessa esiintyivät Renault’n Cyril Abiteboul, Force Indian Robert Fernley, Mercedeksen Toto Wolff, Ferrarin Maurizio Arrivabene, Red Bullin Christian Horner sekä Sauberin Monisha Kaltenborn.

Radan DRS-alueet sijaitsivat pääsuoralla ja 9. ja 10. mutkan välisellä suoralla. DRS-mittauspisteet sijaitsivat ennen 9. ja 16. mutkaa. Nopeusrajoitus varikolla oli 80 kilometriä tunnissa. FIA:n tuomaristossa toimivat Tom Kristensen, Garry Connelly ja Steven Chopping.

Viikonlopun aikataulu ja sää
----------------------------

| Päivä | Aikataulu | Sessio | Sää | Ilma | Rata | Kosteus |
| --- | --- | --- | --- | --- | --- | --- |
| Paik. | Suomi |
| 12. toukokuuta | 10.00–11.30 | 11.00–12.30 | 1. vapaat harjoitukset |  Puolipilvinen | 21–22 °C | 26–32 °C | 39–48 % |
| 14.00–15.30 | 15.00–16.30 | 2. vapaat harjoitukset |  Puolipilvinen | 25 °C | 41–42 °C | 28–32 % |
| 13. toukokuuta | 11.00–12.00 | 12.00–13.00 | 3. vapaat harjoitukset |  Puolipilvinen | 22–25 °C | 30–35 °C | 38–44 % |
| 14.00–15.00 | 15.00–16.00 | Aika-ajot |  Puolipilvinen | 26 °C | 44–46 °C | 22–27 % |
| 14. toukokuuta | 14.00–16.00 | 15.00–17.00 | Kilpailu |  Puolipilvinen | 24 °C | 43–44 °C | 41–42 % |
| Lähde: |

Rengasseokset
-------------

*Pääartikkeli: Formula 1 -sarjan renkaat kaudella 2017*
Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Pirelli valitsi kauden viidenteen osakilpailuun kuivan kelin rengasseoksista keltaraitaiset pehmeät renkaat, valkoraitaiset keskikovat renkaat sekä oranssiraitaiset kovat renkaat. Sääntöjen mukaan Pirelli toimittaa kilpailuviikonloppuun talleille kolme sadekelin rengassarjaa, neljä välikelin rengassarjaa ja yhden rengassarjan jokaisesta kolmesta kuivan kelin rengasseoksesta. Lisäksi tallit saavat vapaasti valita 10 rengassarjaa kolmesta Pirellin valitsemasta kuivan kelin rengasseoksesta.

Grand Prix -viikonloppu
-----------------------

### Perjantain harjoitukset

Perjantain vapaissa harjoituksissa tallit esittelivät autoihin tehtyjä muutoksia. Mercedeksen autoon oli tehty useita aerodynamiikkaan vaikuttavia muutoksia ja moottorit oli päivitetty. Suurimmat muutokset nähtiin auton etupäässä.

Perjantain ensimmäisissä harjoituksissa nopeimpia olivat Mercedes-kuljettajat Lewis Hamilton ja Valtteri Bottas, joiden välinen ero oli vain 0,029 sekuntia. Ferrarin Kimi Räikkönen oli kolmas ennen tallikaveriaan Sebastian Vetteliä. Jolyon Palmerin tilalla ensimmäisissä harjoituksissa ajanut Sergei Sirotkin kärsi teknisistä ongelmista. Myös kotiyleisön edessä ajanut Fernando Alonso kärsi moottoriongelmista, ja jo toisella kierroksella radan kolmannen mutkan jälkeen hänen autonsa takarenkaat lukittuivat ja auto ajautui radan turva-alueelle. Auto myös savusi melkoisesti, ja Alonson oli hypättävä pois. Honda vahvisti, että syy moottorivikaan oli öljyvuoto. Alonson moottori jouduttiin vaihtamaan ennen toisen harjoituksen alkua, mutta koska Alonso oli käyttänyt samaa moottoria jo Australian ja Kiinan kilpailuissa sekä Bahrainin viikonlopun harjoituksissa, hän ei saanut lähtöruuturangaistusta. Kun Alonson auto oli saatu hinattua pois radalta, Sebastian Vettelin autoon tuli vaihdelaatikkovika ja se jäi varikon portille.

Hamilton oli myös perjantain toisten harjoitusten nopein, ja hän ajoi päivän nopeimman kierrosajan 1.20,802. Se oli noin 1,2 sekuntia nopeampi kuin hänen edellisenä vuonna Espanjan GP:ssä ajamansa paalupaikka-aika. Toiseksi nopein oli Valtteri Bottas. Bottaksella oli pieni ongelma harjoitusten lopussa, kun hän ajautui hieman leveäksi radalta, mutta hän pääsi kuitenkin jatkamaan kierrostaan. Mercedeksien perässä tulivat Ferrari-kuljettajat Räikkönen ja Vettel. Myös Räikkösellä oli ongelmia radalla, kun Force Indian Sergio Pérez sulki hänen ajolinjansa mutkasta ulos tultaessa harjoitusten lopussa.

Perjantain kuusi nopeinta kuljettajaa pysyivät samassa järjestyksessä molemmissa harjoituksissa. Red Bullin Max Verstappen ja Daniel Ricciardo sijoittuivat viidenneksi ja kuudenneksi. Alle sekunnin päähän Hamiltonin pohja-ajasta pääsi myös Renault’n Nico Hülkenberg.

### Lauantain harjoitukset

Valtteri Bottaksen autosta löydettiin perjantai-iltana sähkövika, jonka korjaustoimenpiteet venyivät yli sallitun aikarajan. Tallit saavat kuitenkin ylittää ajan muutaman kerran kauden aikana. Lisäksi Mercedes havaitsi ennen lauantain harjoitusten alkua Bottaksen auton moottorissa vesivuodon ja tämän vuoksi autoon vaihdettiin vanha voimayksikkö, jolla Bottas oli ajanut jo kauden neljässä ensimmäisessä osakilpailussa. Bottas pääsi kuitenkin radalle aivan harjoitusten lopussa ja sai ajettua neljänneksi nopeimman ajan.

Kimi Räikkönen ajoi harjoitusten nopeimman ajan 1.20,214. Hänen tallikaverinsa Sebastian Vettel jäi hänestä 0,242 sekuntia ja tuli toiseksi. Lewis Hamilton oli harjoitusten kolmas, ja Red Bull -kuljettajat Max Verstappen ja Daniel Ricciardo olivat harjoitusten viidenneksi ja kuudenneksi nopeimmat.

### Aika-ajot

Sebastian Vettelin autoon vaihdettiin moottori ennen aika-ajoja, koska voimayksikössä oli havaittu pieni vesivuoto perjantain harjoitusten jälkeen. Kyseessä oli Vettelin kolmas voimayksikkö tällä kaudella.

Aika-ajojen ensimmäinen osio kesti 18 minuuttia. Vettelillä oli aluksi ongelmia uuden moottorin kanssa, mutta talli onnistui ratkaisemaan ne varikolta käsin. Haas-kuljettaja Romain Grosjean pyörähti ensimmäisessä osiossa, mutta pääsi siitä huolimatta jatkoon. Ensimmäisen osion nopeimman ajan ajoi Lewis Hamilton. Ensimmäisessä osiossa putosivat viisi hitainta kuljettajaa: Marcus Ericsson, Jolyon Palmer, Lance Stroll, Stoffel Vandoorne ja Daniil Kvjat.

Hamilton oli myös aika-ajon toisen osion nopein kuljettaja. Jatkosta putosi jälleen viisi hitainta kuljettajaa, jotka olivat Kevin Magnussen, Carlos Sainz, Nico Hülkenberg, Romain Grosjean sekä Pascal Wehrlein. Fernando Alonso onnistui nousemaan kymmenennelle sijalle ja pääsi toisesta osiosta jatkoon. McLaren oli ensimmäistä kertaa kymmenen parhaan joukossa aika-ajoissa kaudella 2017.

Kolmannessakin osiossa Hamilton oli nopein, joten hän sai paalupaikan sunnuntain kilpailuun. Toiseksi sijoittui MM-sarjaa johtanut Sebastian Vettel ennen Bottasta ja Räikköstä. Vettel jäi paalupaikka-ajasta vain 0,051 sekuntia. Fernando Alonso ajoi kotiyleisön edessä seitsemänteen lähtöruutuun.

#### Aika-ajojen tulokset

| Sija | Nro | Kuljettaja | Talli | Osioiden ajat | Lähtöruutu |
| --- | --- | --- | --- | --- | --- |
| 1. osio | 2. osio | 3. osio |
| 1 | 44 | Yhdistynyt kuningaskunta Lewis Hamilton | Mercedes | **1.20,511** | **1.20,210** | **1.19,149** | 1 |
| 2 | 5 | Saksa Sebastian Vettel | Ferrari | 1.20,939 | 1.20,295 | 1.19,200 | 2 |
| 3 | 77 | Suomi Valtteri Bottas | Mercedes | 1.20,991 | 1.20,300 | 1.19,373 | 3 |
| 4 | 7 | Suomi Kimi Räikkönen | Ferrari | 1.20,742 | 1.20,621 | 1.19,439 | 4 |
| 5 | 33 | Alankomaat Max Verstappen | Red Bull Racing-TAG Heuer | 1.21,430 | 1.20,722 | 1.19,706 | 5 |
| 6 | 3 | Australia Daniel Ricciardo | Red Bull Racing-TAG Heuer | 1.21,704 | 1.20,855 | 1.20,175 | 6 |
| 7 | 14 | Espanja Fernando Alonso | McLaren-Honda | 1.22,015 | 1.21,251 | 1.21,048 | 7 |
| 8 | 11 | Meksiko Sergio Pérez | Force India-Mercedes | 1.21,998 | 1.21,239 | 1.21,070 | 8 |
| 9 | 19 | Brasilia Felipe Massa | Williams-Mercedes | 1.22,138 | 1.21,222 | 1.21,232 | 9 |
| 10 | 31 | Ranska Esteban Ocon | Force India-Mercedes | 1.21,901 | 1.21,148 | 1.21,272 | 10 |
| 11 | 20 | Tanska Kevin Magnussen | Haas-Ferrari | 1.21,945 | 1.21,329 |  | 11 |
| 12 | 55 | Espanja Carlos Sainz Jr. | Toro Rosso-Renault | 1.21,941 | 1.21,371 |  | 12 |
| 13 | 27 | Saksa Nico Hülkenberg | Renault | 1.22,091 | 1.21,397 |  | 13 |
| 14 | 8 | Ranska Romain Grosjean | Haas-Ferrari | 1.21,822 | 1.21,517 |  | 14 |
| 15 | 94 | Saksa Pascal Wehrlein | Sauber-Ferrari | 1.22,327 | 1.21,803 |  | 15 |
| 16 | 9 | Ruotsi Marcus Ericsson | Sauber-Ferrari | 1.22,332 |  |  | 16 |
| 17 | 30 | Yhdistynyt kuningaskunta Jolyon Palmer | Renault | 1.22,401 |  |  | 17 |
| 18 | 18 | Kanada Lance Stroll | Williams-Mercedes | 1.22,411 |  |  | 18 |
| 19 | 2 | Belgia Stoffel Vandoorne | McLaren-Honda | 1.22,532 |  |  | 20 |
| 20 | 26 | Venäjä Daniil Kvjat | Toro Rosso-Renault | 1.22,746 |  |  | 19 |
| 107 % aika: 1.28,947 |
| Lähde: |
|

### Kilpailu

McLaren Hondan Stoffel Vandoorne joutui lähtemään kilpailuun viimeisestä lähtöruudusta. Hänen autonsa moottorissa oli havaittu sensorivika sunnuntaiaamuna, ja siihen piti vaihtaa ohjauselektroniikkaosat ja energiavarasto. Vandoorne sai lähtöruuturangaistuksen, koska osat olivat jo viidennet, joita hän käytti tällä kaudella. Säännöt sallivat vain neljän osan käyttämisen kauden aikana.

Kilpailun alettua Kimi Räikkönen, Valtteri Bottas ja Max Verstappen ajautuivat kolariin jo ensimmäisessä mutkassa, ja sekä Räikkönen että Verstappen joutuivat keskeyttämään. Sebastian Vettel nousi kilpailun johtoon Lewis Hamiltonin ohi. Kilpailun tuomaristo käsitteli avausmutkan kolaria mutta ei jakanut rangaistuksia.

14. kierroksella Kevin Magnussen ja Carlos Sainz kävivät varikolla vaihdattamassa renkaat. Varikolta poistuessaan he olivat lähellä ajaa kolarin ja Sainz ajautui hetkeksi nurmikolle. Kilpailua johtanut Sebastian Vettel tuli varikolle kierrosta myöhemmin ja Hamilton nousi kilpailun johtoon. Kun Hamiltonin renkaat vaihdettiin ensimmäisen kerran 22. kierroksella, Valtteri Bottas nousi kilpailun johtoon. Vettel onnistui kuitenkin saamaan Bottaksen kiinni ja ohitti tämän 25. kierroksella. Bottas kävi varikolla 27. kierroksella.

33. kierroksella Stoffel Vandoorne ja Felipe Massa kolaroivat radan ensimmäisessä mutkassa. Vandoorne joutui keskeyttämään ja virtuaalinen turva-auto tuli radalle.

37. kierroksella Hamilton kävi toisen kerran varikolla, ja kierrosta myöhemmin Vettel tuli vaihtamaan uudet renkaat. Varikolta poistuessaan Vettel tuli ensimmäiseen mutkaan yhtaikaa Hamiltonin kanssa mutta onnistui pitämään johtoasemansa. 39. kierroksella Bottas joutui keskeyttämään moottoririkon seurauksena, mikä oli hänelle kauden ensimmäinen keskeytys.

44. kierroksella Hamilton onnistui ohittamaan Vettelin radan pääsuoran päätteeksi ensimmäiseen mutkaan tultaessa, ja hän säilytti johtoasemansa kilpailun loppuun saakka.

|  |  |  |
| --- | --- | --- |
| "| Tällä tuloksella on suuri merkitys koko tallille. Kauden alkaessa toiveemme olivat korkealla, mutta emme ole pystyneet täyttämään niitä aikaisemmissa kilpailuissa. | "|
| **– Monisha Kaltenborn Sauberin saavutettua kauden ensimmäiset pisteet.**  |

Kilpailun voitti siis Lewis Hamilton, jolle voitto oli uran 55. Sebastian Vettel oli toinen ennen Red Bullin Daniel Ricciardoa, ja he olivat kilpailun ainoat kuljettajat, jotka tulivat maaliin samalla kierroksella voittajan kanssa. Pascal Wehrlein saavutti Sauberin kauden ensimmäisen pistesijan sijoittumalla kahdeksanneksi. Wehrleinin taktiikka erosi muista, sillä hän teki ainoastaan yhden varikkopysähdyksen.

Mercedes voitti valmistajan palkinnon, jonka otti palkintokorokkeella vastaan syntymäpäiväänsä viettänyt tallin päämekaanikko Karl Fanson. Kuljettajia haastatteli palkintokorokkeella entinen Formula 1 -kuljettaja Pedro de la Rosa. Formula 1.comin virallisessa äänestyksessä päivän kuljettajaksi valittiin Ferrarin Sebastian Vettel.

Lewis Hamilton voitti Espanjan Grand Prix’n.
#### Kilpailun tulokset

| Sija | Nro | Kuljettaja | Talli | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| **1.** | 44 | Yhdistynyt kuningaskunta **Lewis Hamilton** | **Mercedes** | 66 | 1:35.56,497 | 1 | **25** |
| **2.** | 5 | Saksa **Sebastian Vettel** | **Ferrari** | 66 | +3,490 | 2 | **18** |
| **3.** | 3 | Australia **Daniel Ricciardo** | **Red Bull Racing-TAG Heuer** | 66 | +1.15,820 | 6 | **15** |
| **4.** | 11 | Meksiko **Sergio Pérez** | **Force India-Mercedes** | 65 | +1 kierros | 8 | **12** |
| **5.** | 31 | Ranska **Esteban Ocon** | **Force India-Mercedes** | 65 | +1 kierros | 10 | **10** |
| **6.** | 27 | Saksa **Nico Hülkenberg** | **Renault** | 65 | +1 kierros | 13 | **8** |
| **7.** | 55 | Espanja **Carlos Sainz Jr.** | **Toro Rosso-Renault** | 65 | +1 kierros | 12 | **6** |
| **8.** | 94 | Saksa **Pascal Wehrlein** | **Sauber-Ferrari** | 65 | +1 kierros | 15 | **4** |
| **9.** | 26 | Venäjä **Daniil Kvjat** | **Toro Rosso-Renault** | 65 | +1 kierros | 19 | **2** |
| **10.** | 8 | Ranska **Romain Grosjean** | **Haas-Ferrari** | 65 | +1 kierros | 14 | **1** |
| **11.** | 9 | Ruotsi Marcus Ericsson | Sauber-Ferrari | 64 | +2 kierrosta | 16 |  |
| **12.** | 14 | Espanja Fernando Alonso | McLaren-Honda | 64 | +2 kierrosta | 7 |  |
| **13.** | 19 | Brasilia Felipe Massa | Williams-Mercedes | 64 | +2 kierrosta | 9 |  |
| **14.** | 20 | Tanska Kevin Magnussen | Haas-Ferrari | 64 | +2 kierrosta | 11 |  |
| **15.** | 30 | Yhdistynyt kuningaskunta Jolyon Palmer | Renault | 64 | +2 kierrosta | 17 |  |
| **16.** | 18 | Kanada Lance Stroll | Williams-Mercedes | 64 | +2 kierrosta | 18 |  |
| **Kesk.** | 77 | Suomi Valtteri Bottas | Mercedes | 38 | Moottori | 3 |  |
| **Kesk.** | 2 | Belgia Stoffel Vandoorne | McLaren-Honda | 32 | Kolari (Massa) | 20 |  |
| **Kesk.** | 33 | Alankomaat Max Verstappen | Red Bull Racing-TAG Heuer | 1 | Kolari (Räikkönen) | 5 |  |
| **Kesk.** | 7 | Suomi Kimi Räikkönen | Ferrari | 0 | Kolari (Bottas, Verstappen) | 4 |  |
| Lähde: |

#### Johtokierrokset

| Nro | Kuljettajat | Talli | Kierrokset |
| --- | --- | --- | --- |
| 5 | Saksa Sebastian Vettel | Ferrari | 1–13 |
| 44 | Yhdistynyt kuningaskunta Lewis Hamilton | Mercedes | 14–21 |
| 77 | Suomi Valtteri Bottas | Mercedes | 22–24 |
| 5 | Saksa Sebastian Vettel | Ferrari | 25–43 |
| 44 | Yhdistynyt kuningaskunta Lewis Hamilton | Mercedes | 44–66 |
|

#### DHL Fastest Pitstop

Kilpailun nopeimman varikkopysähdyksen teki Mercedes-talli kuljettajansa Lewis Hamiltonin kanssa.

| Sija | Talli | Kuljettaja | Aika |
| --- | --- | --- | --- |
| **1.** | Mercedes | Yhdistynyt kuningaskunta Lewis Hamilton | 2,39 sekuntia |
| **2.** | Red Bull Racing | Australia Daniel Ricciardo | 2,45 sekuntia |
| **3.** | Mercedes | Suomi Valtteri Bottas | 2,57 sekuntia |
|

Kilpailun jälkeen
-----------------

McLarenin Stoffel Vandoorne sai kolmen lähtöruudun rangaistuksen seuraavaan osakilpailuun Monacon GP:hen, koska hän oli kolaroinut Felipe Massan kanssa. Force India sai ehdollisen sakon FIA:lta, koska talli ei ottanut käyttöön isompia ja näkyvämpiä numeroita autoissaan. FIA oli määrännyt ennen kilpailuja, että numeroiden tulee olla katselijoiden kannalta näkyvämpiä kuin ennen. Force India ei kuitenkaan voinut siirtää numeroita näkyvämmälle paikalle, koska sponsoreiden tarrat olivat jo vallanneet näkyvimmät paikat. Force India sai kaksi viikkoa aikaa hoitaa asian ennen Monacon GP:tä, tai muuten tallille annettaisiin 25 000 euron sakot.

Lewis Hamilton kertoi laihtuneensa kaksi kilogrammaa kilpailun aikana. Hänellä ei ollut kilpailun aikana vesipulloa, koska se olisi lisännyt auton painoa.

### Sijoitukset kilpailun jälkeen

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Kuljettajien pisteet|  | Sijoitus | Kuljettaja | Pisteet |
| --- | --- | --- | --- |
|  | 1. | Saksa Sebastian Vettel | 104 |
|  | 2. | Yhdistynyt kuningaskunta Lewis Hamilton | 98 |
|  | 3. | Suomi Valtteri Bottas | 63 |
|  | 4. | Suomi Kimi Räikkönen | 49 |
|  | 5. | Australia Daniel Ricciardo | 37 |

 | 

Valmistajien pisteet|  | Sijoitus | Valmistaja | Pisteet |
| --- | --- | --- | --- |
|  | 1. | Saksa Mercedes | 161 |
|  | 2. | Italia Ferrari | 153 |
|  | 3. | Itävalta Red Bull Racing | 72 |
|  | 4. | Intia Force India | 53 |
|  | 5. | Italia Toro Rosso | 21 |

 |

* **Huom!**: Vain viiden parhaan sijoitukset sisällytetty.

Katso myös
----------

* Formula 2 Espanjan Grand Prix 2017
* GP3 Espanjan Grand Prix 2017

Lähteet
-------

1. ↑  Barretto, Lawrence: Spanish GP: Hamilton beats Vettel in terrific duel *Motorsport.com*.  14.5.2017. Viitattu 14.5.2017.
2. ↑  Qualifying - Hamilton edges Vettel for Spanish pole *Formula1.com*.  13.5.2017. Viitattu 13.5.2017.
3. 1 2  Race - Hamilton beats Vettel in Spain to close title race *Formula1.com*.  14.5.2017. Viitattu 14.5.2017.
4. ↑  Spain stats - A 12th career hat-trick for Hamilton *Formula1.com*.  14.5.2017. Viitattu 16.5.2017.
5. ↑  FORMULA 1 GRAN PREMIO DE ESPAÑA PIRELLI 2017 - FASTEST LAPS *Formula1.com*.  14.5.2017. Viitattu 16.5.2017.
6. ↑  F1-autojen halutaan erottuvan paremmin toisistaan: FIA tuo uudistuksen Barcelonaan *MTV.fi*.  27.4.2017. Viitattu 2.5.2017.
7. ↑  Cooper, Adam: FIA reveals plan for bigger driver numbers and names *Motorsport.com*.  27.4.2017. Viitattu 2.5.2017.
8. ↑  Haasin jarruarpajaiset jatkuvat: "Vaihdamme takaisin Brembon jarruihin" *SuomiF1.com*.  9.5.2017. Viitattu 10.5.2017.
9. ↑  Haas: No quick fix for brake issues *Formula1.com*.  8.5.2017. Viitattu 10.5.2017.
10. ↑  FIA press conference schedule - Spain *Formula1.com*.  10.5.2017. Viitattu 11.5.2017.
11. ↑  Spain *Formula 1® - The Official F1® Website*.  Arkistoitu 12.3.2017. Viitattu 15.5.2017. (englanniksi)
12. ↑  Feiten en cijfers van de Grand Prix van Spanje *GPUpdate.net*. Viitattu 15.5.2017. (hollanniksi)
13. ↑  Großer Preis von Spanien in Barcelona 2017 - Formel 1 bei Motorsport-Total.com *www.motorsport-total.com*. Viitattu 15.5.2017. (saksaksi)
14. ↑  Pirelli confirm compounds for Spain through Azerbaijan *Formula1.com*.  10.3.2017. Viitattu 2.5.2017.
15. ↑  Tyres and wheels *Formula1.com*. Formula One World Championship Limited.  Arkistoitu 23.11.2016. Viitattu 2.5.2017. (englanniksi)
16. ↑  Bottaksella "syöksyhammas" autossa – Mersun uusi ase lähikuvissa *MTV.fi*.  12.5.2017. Viitattu 12.5.2017.
17. 1 2  Menettääkö Valtteri Bottas ison edun – Mercedes vaihtoi vanhan moottorin autoon! *SuomiF1.com*.  13.5.2017. Viitattu 13.5.2017.
18. ↑  Alonso tuhahti autostaan tiimilleen: "Entistäkin hitaampi, ällistyttävää!" *MTV.fi*.  12.5.2017. Viitattu 12.5.2017.
19. ↑  Alonsolla ongelmia – auto savusi heti harjoitusten alussa *MTV.fi*.  12.5.2017. Viitattu 12.5.2017.
20. 1 2  Syy Fernando Alonson moottorivikaan löytyi *SuomiF1.com*.  12.5.2017. Viitattu 12.5.2017.
21. ↑  Noble, Jonathan: Alonso suffers spectacular Honda failure on FP1 out-lap *Motorsport.com*.  12.4.2017. Viitattu 12.5.2017.
22. ↑  FP1 - Hamilton leads dominant Mercedes 1-2 in Barcelona *Formula1.com*.  12.5.2017. Viitattu 12.5.2017.
23. ↑  Isoa draamaa heti Espanjan harjoitusten alussa: Ferrarin vaihdelaatikko hajosi – tuleeko lähtöruuturangaistus? *SuomiF1.com*.  12.5.2017. Viitattu 12.5.2017.
24. 1 2  Hamilton jälleen harjoituskärki – Bottaksella tilanne treenien lopussa *MTV.fi*.  12.5.2017. Viitattu 12.5.2017.
25. ↑  Video: Räikkönen väisti kolarin – "Yritti puskea radalta, uskomatonta!" *MTV.fi*.  12.5.2017. Viitattu 12.5.2017.
26. ↑  Juuri nyt: Bottaksen autoon iski yllättävä vika *MTV.fi*.  13.5.2017. Viitattu 13.5.2017.
27. ↑  Pelottava merkki: Valtteri Bottaksen autossa ongelma – ei ajanut vielä kierrostakaan harjoituksissa! *SuomiF1.com*.  13.5.2017. Viitattu 13.5.2017.
28. 1 2  Kimi Räikkönen vapaiden harjoitusten nopein – Bottakselle vaihdettiin moottori *SuomiF1.com*.  13.5.2017. Viitattu 13.5.2017.
29. ↑  FP3 - Raikkonen top as Bottas hits Barcelona trouble *Formula1.com*.  13.5.2017. Viitattu 13.5.2017.
30. ↑  Vettelillä ongelmia – moottori vaihtui juuri ennen aika-ajoa *MTV.fi*.  13.5.2017. Viitattu 13.5.2017.
31. 1 2 3 4 5 6  Heinonen, Toni: LIVE: Bottas ja Räikkönen taistelemaan paalupaikasta *MTV.fi*.  13.5.2017. Viitattu 13.5.2017.
32. ↑  Alonso & McLaren’s troubled F1 car finally shows progress.  14.5.2017. Viitattu 16.5.2017.
33. ↑  Hyytiä, Mikko: Hamilton valtasi paalupaikan - molemmille suomalaisille tylysti nokkaan tallikaverilta *Iltalehti.fi*.  13.5.2017. Viitattu 13.5.2017.
34. ↑  FORMULA 1 GRAN PREMIO DE ESPAÑA PIRELLI 2017 - QUALIFYING *Formula1.com*.  13.5.2017. Viitattu 13.5.2017.
35. ↑  Grid penalty for Vandoorne after power unit changes *Formula1.com*.  14.5.2017. Viitattu 14.5.2017.
36. ↑  Hondan moottori ei tule kuntoon: McLaren-kuskille rangaistus osien vaihtamisesta *SuomiF1.com*.  14.5.2017. Viitattu 14.5.2017.
37. ↑  Barretto, Lawrence: McLaren F1 driver Stoffel Vandoorne gets Spanish GP grid penalty *Autosport.com*.  14.5.2017. Viitattu 14.5.2017.
38. 1 2 3 4 5 6 7  Heinonen, Toni: Bottaksen ja Räikkösen kisasta pannukakku – näin Espanjan GP eteni *MTV.fi*.  14.5.2017. Viitattu 14.5.2017.
39. ↑  Sauberilla iloittiin kauden avauspisteitä: "Suuri merkitys koko tiimille" *MTV.fi*.  15.5.2017. Viitattu 16.5.2017.
40. ↑  Wehrlein one-stops his way to Sauber’s first points *Formula1.com*.  14.5.2017. Viitattu 14.5.2017.
41. ↑  Touru, Ville: Kuka oli F1-kuskit palkintopallilla kainaloonsa kaapannut korsto? "Todellinen tiimin legenda" *IS.fi*.  15.5.2017. Viitattu 15.5.2017.
42. ↑  FIA post-race press conference - Spain *Formula1.com*.  14.5.2017. Formula One World Championship Limited. Viitattu 18.6.2017. (englanniksi)
43. ↑  Sebastian Vettel, Ferrari - Formula 1 Gran Premio de Espana Pirelli 2017 *Formula1.com*.  Arkistoitu 9.4.2017. Viitattu 15.5.2017.
44. ↑  FORMULA 1 GRAN PREMIO DE ESPAÑA PIRELLI 2017 - RACE RESULT *Formula1.com*.  14.5.2017. Viitattu 14.5.2017.
45. ↑  2017 DHL Fastest Pit Stop Award *Formula1.com*. Viitattu 15.5.2017.
46. ↑  Vandoorne sai rangaistuksen kolaroinnistaan *MTV.fi*.  14.5.2017. Viitattu 14.5.2017.
47. ↑  F1-tallin oudot sakot: Autojen numerot eivät näy tarpeeksi *SuomiF1.com*.  15.5.2017. Viitattu 15.5.2017.
48. ↑  F1: Force India hit with strange sanction *Rediff.com*.  15.5.2017. Viitattu 15.5.2017.
49. ↑  Hamilton: I ‘used everything’ in Vettel battle *Formula1.com*.  15.5.2017. Viitattu 16.5.2017.

Osakilpailut Formula 1 -kaudella 2017

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Australia |  Kiina |  Bahrain |  Venäjä |  Espanja |  Monaco |  Kanada |  Azerbaidžan |  Itävalta |  Britannia |
|  Unkari |  Belgia |  Italia |  Singapore |  Malesia |  Japani |  Yhdysvallat |  Meksiko |  Brasilia |  Abu Dhabi |

EspanjaFormula 1 -luokan Espanjan Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | 1951 | *1952* | *1953* | 1954 | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | 1968 | 1969 |
| 1970-luku | 1970 | 1971 | 1972 | 1973 | 1974 | 1975 | 1976 | 1977 | 1978 | 1979 |
| 1980-luku | *1980* | 1981 | *1982* | *1983* | *1984* | *1985* | 1986 | 1987 | 1988 | 1989 |
| 1990-luku | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 |
| 2000-luku | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 |
| 2010-luku | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| 2020-luku | 2020 | 2021 | 2022 | 2023 |
| Radat | Circuit de Pedralbes (1951, 1954)Circuito del Jarama (1968, 1970, 1972, 1974, 1976–1979, 1981)Circuit de Montjuïc (1969, 1971, 1973, 1975)Circuito Permanente de Jerez (1986–1990)Circuit de Catalunya (1991–) |